**ELŐTERJESZTÉS**

**Szombathely Megyei Jogú Város Közgyűlésének 2018. szeptember 13-i ülésére**

**Javaslat intézmények alapító okiratainak módosítására**

I.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Törvény) helyi közművelődésre vonatkozó módosítása szükségessé teszi az AGORA Szombathelyi Kulturális Központ (a továbbiakban: AGORA) alapító okiratának módosítását.

A Törvény 76.§ (1) bekezdése kimondja, hogy a települési önkormányzat kötelező feladata a helyi közművelődési tevékenység támogatása, míg a (3) bekezdés rendelkezik a közművelődési alapszolgáltatásról, amely a (7) bekezdés értelmében a megyei jogú városok tekintetében teljes körűen ellátandó kötelező feladat.

A közművelődési alapszolgáltatások a következők:

1. művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,
2. a közösségi és társadalmi részvétel fejlesztése,
3. az egész életre kiterjedő tanulás feltételeinek biztosítása,
4. a hagyományos közösségi kulturális értékek átörökítése feltételeinek biztosítása,
5. az amatőr alkotó- és előadó-művészeti tevékenység feltételeinek biztosítása,
6. a tehetséggondozás- és -fejlesztés feltételeinek biztosítása, valamint
7. a kulturális alapú gazdaságfejlesztés.

Fentiekben felsorolt alapszolgáltatásokat szükséges az alapító okirat alaptevékenységekről szóló részébe beemelni, egyidejűleg a jogszabályváltozás okán megszűnt rendelkezés törlésre kerül. Az AGORA Szombathelyi Kulturális Központnál 2017. novembere és decembere között folytatott EMMI vizsgálat szerint – amely kitér az előbbiekben olvasható jogszabályváltozás miatt végzendő módosításra is - az intézmény által ellátott területi közművelődési tanácsadó szolgáltató funkció nem jelenik meg az AGORA alapító okiratában és szabályzataiban. A vizsgálati jelentés szerint szükséges az okiratok ezirányú módosítása is, amelyet a törvényi változások következtében végzett módosításokkal együtt javasolt megtenni.

A közművelődési alapszolgáltatások bevezetése következtében a költségvetési szerv alaptevékenységének kormányzati funkció szerinti megjelölése is módosítást igényel, az további négy funkcióval egészül ki:

|  |  |
| --- | --- |
| 016080 | Kiemelt állami és önkormányzati rendezvények |
| 082092 | Közművelődés-hagyományos közösségi kulturális értékek gondozása |
| 082093 | Közművelődés-egész életre kiterjedő tanulás, amatőr művészetek |
| 082094 | Közművelődés-kulturális alapú gazdaságfejlesztés |

Az intézmény által működtetett Ifjúsági Szolgálat névváltozása, és a 086090 kódszámú kormányzati funkció elnevezésének változása is átvezetésre kerül az alapító okiratban és a Magyar Államkincstár észrevételét egyeztetve a költségvetési intézmény igazgatójával a foglalkoztatási jogviszony típusok közül a vállalkozási jellegű jogviszony törlésre kerül. Az alapító okirat módosításait részletesen tartalmazó módosító okirat az előterjesztés 1. számú, az egységes szerkezetbe foglalt alapító okirat az előterjesztés 2. számú mellékletét képezi.

II.

A **Pálos Károly Szociális Szolgáltató Központ és Gyermekjóléti Szolgálat** Alapító Okiratának módosítását az indokolja, hogy az intézmény pályázatot nyújtott be az Erzsébet a Kárpát-medencei Gyermekekért Alapítványhoz Napközi Erzsébet tábor megvalósítására. A jelentkezéssel elnyerhető lehetőséget az Alapítvány táboroztatási szolgáltatás finanszírozásával biztosítja. Ahhoz, hogy ezt az intézmény igénybe tudja venni, szükséges, hogy az alapító okirata tartalmazza a táboroztatás kormányzati funkció szerinti megjelölését. Ezen szolgáltatás végzése következtében a költségvetési szerv alaptevékenységének kormányzati funkció szerinti megjelölése módosítást igényel, az alábbi funkcióval egészül ki:

|  |  |  |
| --- | --- | --- |
|  | Kormányzati funkciószám | Kormányzati funkció megnevezése |
| **6.** | **104030** | **Gyermekek napközbeni ellátása családi bölcsőde, munkahelyi bölcsőde, napközbeni gyermekfelügyelet vagy alternatív napközbeni ellátás** |

A Pálos Károly Szociális Szolgáltató Központ és Gyermekjóléti Szolgálat Módosító okiratát az előterjesztés 3. számú melléklete, a módosításokkal egységes szerkezetbe foglalt Alapító okiratot az előterjesztés 4. számú melléklete tartalmazza.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2018. ………………… „ ”**

**/: Dr. Puskás Tivadar :/**

**I.**

**HATÁROZATI JAVASLAT**

**……../2018. (IX.13.) Kgy. számú határozat**

1. Szombathely Megyei Jogú Város Közgyűlése a „Javaslat az AGORA Szombathelyi Kulturális Központ alapító okiratának módosítására” című előterjesztést megtárgyalta, és az AGORA Szombathelyi Kulturális Központ módosító okiratát az előterjesztés 1. számú, a módosításokkal egységes szerkezetbe foglalt Alapító okiratát az előterjesztés 2. számú melléklete szerinti tartalommal jóváhagyja.
2. A Közgyűlés felhatalmazza a polgármestert a módosító okirat aláírására.
3. A polgármester felkéri az AGORA Szombathelyi Kulturális Központ igazgatóját, hogy gondoskodjon a változásoknak az intézmény egyéb alapdokumentumaiban történő módosításáról.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője,

Parais István, az AGORA Szombathelyi Kulturális Központ igazgatója,

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezete igazgatója)

**Határidő:** azonnal (az 1. pont vonatkozásában)

2018. október 10. (a 2. pont vonatkozásában)

2018. november 30. (a 3. pont vonatkozásában)

**II.**

**HATÁROZATI JAVASLAT**

**……../2018. (IX.13.) Kgy. számú határozat**

1. Szombathely Megyei Jogú Város Közgyűlése az államháztartásról szóló 2011. évi CXCV. törvény 8/A. §- a alapján a Pálos Károly Szociális Szolgáltató Központ és Gyermekjóléti Szolgálat Módosító Okiratát az előterjesztés 3. számú melléklete, a módosításokkal egybeszerkesztett Alapító Okiratát az előterjesztés 4. számú melléklete szerinti tartalommal jóváhagyja.
2. A Közgyűlés felhatalmazza a polgármestert a módosító okirat aláírására.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

(a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője,

Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat igazgatója)

**Határidő:** azonnal (az 1. pont vonatkozásában)

2018. október 10. (a 2. pont vonatkozásában)